**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO DĖL**

**KLAIPĖDOS MIESTO SAVIVALDYBĖS VARDU SUDAROMŲ SUTARČIŲ PASIRAŠYMO TVARKOS APRAŠO PATVIRTINIMO**

**1. Sprendimo projekto esmė, tikslai ir uždaviniai.**

Sprendimo projektu yra nustatoma Klaipėdos miesto savivaldybės vardu sudaromų sutarčių pasirašymo tvarka, atvejai, kai savivaldybės vardu sudaromos sutartys negali būti sudaromos be išankstinio savivaldybės tarybos pritarimo. Sprendimu siekiama nustatyti aiškius kriterijus atvejams, kuomet turi būti gautas tarybos pritarimas sutartiems nuostatoms, o taip pat reglamentuoti savivaldybės vardu sudaromų sutarčių pasirašymo tvarką.

**2. Projekto rengimo priežastys ir kuo remiantis parengtas sprendimo projektas.**

Šiuo metu Klaipėdos miesto savivaldybės vardu sudaromų sutarčių pasirašymo tvarką reglamentuoja prieš dešimt metų priimtas 2004 m. liepos 29 d. tarybos sprendimas Nr. 1-311 su neesminiais 2004 m. spalio 21 d. sprendimo Nr. 1-398 ir 2010 m. kovo 25 d. sprendimo Nr. T2-90 pakeitimais. 2004 metų sutarčių pasirašymo tvarkos aprašas nebeatitinka šiuolaikiniam reglamentavimui keliamų reikalavimų – galiojantis reglamentavimas savivaldybėje yra kazuistinis, nelankstus, tam tikros normos nelogiškos. Tuo tarpu šiuolaikinė sutarčių teisė, pastaruoju metu išplitusi ir į viešąjį sektorių, yra dag labiau įvairialypė, pasižyminti pastovia kaita, todėl detalizuotas, kazuistinis sutartinių santykių reglamentavimas nėra siektinas. Vietoje baigtinio sutarčių, kurioms privalomas tarybos pritarimas, sąrašo, šiuo tarybos sprendimu siekiama sudaryti nebaigtinį sutarčių sąrašą bei nustatyti kriterijus, kuriems esant yra privalomas tarybos pritarimas. Tokiu būdu bus išvengta šiuo metu galiojančio baigtinio sutarčių rūšių vardijimo ir iš to išplaukiančio reglamentavimo spragų atsiradimo.

**3. Kokių rezultatų laukiama.**

Tarybai patvirtinus naują Klaipėdos miesto savivaldybės vardu sudaromų sutarčių pasirašymo tvarkos aprašą, sutarčių sudarymo reglamentavimas taps efektyvesnis ir aiškesnis, atsiras reglamentavimo sistemiškumas, bus užpildytos dabartiniame reglamentavime esančios spragos ir pašalintos normų kolizijos. Vadovaujantis subsidiarumo principu sutarčių sudarymo techninius klausimus pavedama reglamentuoti savivaldybės vykdomajai institucijai iki 2014 metų liepos 1 dienos

**4. Sprendimo projekto rengimo metu gauti specialistų vertinimai.**

Specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Išlaidų nenumatoma.

**6. Lėšų poreikis sprendimo įgyvendinimui.**

Sprendimo įgyvendinimui lėšų poreikis nenumatomas.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – sutarčių sudarymo reglamentavimo kokybės gerinimas.

Neigiamų pasekmių nenumatoma.

Teisės skyriaus vedėjas Andrius Kačalinas